البهائيه هيا ديانه توحيديه, دعا ليها ميرزا حسين على النورى الملقب باسم بهاء الله, و احتراما و تبجيلا لمقامه, بيطلق البهائيين عليه حضرة بهاء الله, اتسميت دعوته باسم البابيه و فيها وضح تفاصيل انتهاء دعوته بقدوم حضره بهاء الله. اعلن حضرة بهاء الله دعوته سرا فى ايران فى سنة 1853, و علنا فى حديقة الرضوان ببغداد فى سنة 1863. تاريخ البهائيه فى مصر بيبتدى من سنة 1868 لما كان حضرة بهاء الله فى طريقه للمنفى فى عكا و رست السفينه اللى كان فيها فى مينا الاسكندريه, و من الوقت دا و ابتدى المصريين فى الايمان بالبهائيه. و فى سبتمبر سنة 1910, زار عباس افندى الملقب بحضرة عبد البهاء (الابن الارشد لحضره بهاء الله) – مدينة بور سعيد و هوا فى طريقه لاوروبا, و قعد فيها حوالى شهر, و بسبب مرضه اجل رحلته لاوروبا و راح على الاسكندريه و قعد فيها سنه. و رجع عبد البهاء لمصر فى ديسمبر سنة 1911 و قعد فيها فصل الشتا و بعدين راح على مدينة نيو يورك فى امريكا فى مارس 1912. و بعد رحلته لاوربا, وصل حضرة عبد البهاء مدينه بورسعيد فى يونيه سنة 1913 و منها راح على الاسكندريه و قعد فى حى الرمله لغاية ديسمبر سنة 1913.